钦定古今图书集成/明伦汇编/官常典/第484卷 > 梁台
## 钦定古今图书集成/明伦汇编/官常典/第484卷 > 梁台

按《周书》本传，“台字洛都，长池人也。父去斤，魏献文时
为陇西郡守。台少果敢有志操。孝昌中，从尔朱天光
讨平关陇，一岁之中，大小二十馀战，以功授子都督，
赐爵陇城乡男。普泰初，进授都督。后隶侯莫陈悦，讨
南秦州群盗，平之。悦表台为假节、卫将军、左光禄大
夫，进封陇城县男，邑二百户。寻行天水郡事，转行赵”
平郡事。频治郡，颇有声绩。未几，天光追台还，引入帐
内。及天光败于寒陵，贺拔岳又引为心膂。岳为侯莫
陈悦所害，台与诸将议翊戴太祖。从讨悦，破之，又拜
天水郡守。大统初，复除赵平郡守。又与太仆石猛破
《两山屠》，各诏增邑一百户。转平凉郡守。时莫折后炽
结聚轻剽，寇掠居民，州刺史史宁讨之，历时不克。台
陈贼形势，兼论攻取之策，宁善而从之，遂破贼徒。复
与于谨破刘平，伏录前后勋，授颍州刺史，赐姓贺兰
氏。从援玉壁，战邙山，授帅都督。大统十五年，拜南夏
州刺史，加通直散骑常侍、本州大中正，增邑二百户。
魏废帝二年，迁使持节、车骑大将军、仪同三司，进骠骑大将军、开府仪同三司，加侍中。孝闵帝践阼，进爵
中部县公，增邑通前一千户。武成中，从贺兰祥征洮
阳，先登有功，别封绥安县侯，邑一千户，诏听转授其
子元庆。保定四年，拜大将军。时大军围洛阳，久而不
拔。齐骑奄至，齐公宪率兵御之，乃有数人为敌所执，
已去阵二百馀步。台望见之，愤怒，单马突入，射杀两
人，敌皆披靡，执者遂得还。齐公宪每叹曰：“梁台果毅
胆决，不可及也。”五年，拜鄜州刺史。台性疏通，恕己待
物，至于莅民处政，尤以仁爱为心，不过识千馀字，口
占书启，辞意可观。年过六十，犹能被甲跨马，足不蹑
蹬，驰射弋猎，矢不虚发。后以疾卒。